આવો જ એક વધુ ઘૃણાસ્પદ કિસ્સો જમ્મુ-કાશ્મીરના કઠુઆનો છે, જેમાં આઠ વર્ષીય બાળકી સાથે સામૂહિક બળાત્કાર અને ત્યાર બાદ હત્યા કરી દેવામાં આવી છે. આ ઘટનાએ સમગ્ર દેશને હચમચાવી મૂક્યો છે. કઠુઆના રાસના ગામમાં રહેતી બકરવાલ સમુદાયની આઠ વર્ષની આસિફાબાનુની હત્યા ત્રણ મહિના પહેલા કરી દેવાયેલી, પરંતુ હમણાં નવમી એપ્રિલે જ્યારે પોલીસે આ કેસમાં ચાર્જશીટ દાખલ કરી ત્યારે મામલો ઉજાગર થયો. પોલીસની ચાર્જશીટ અનુસાર દસમી જાન્યુઆરીએ કઠુઆના રાસના ગામ પાસેના જંગલમાં પોતાના પરિવાર સાથ રહેતી આસિફા અચાનક ગુમ થઈ ગયેલી. આસિફાના પિતા મોહમ્મદ યુસુફે પોલીસમાં લખાવેલી ફરિયાદ અનુસાર તેમની પુત્રી આસિફા તે દિવસે ઘાસ લેવા જંગલમાં ગઈ હતી જે પરત ફરી નહોતી. એ ઘટનાના અઠવાડિયા પછી બાળકીનો મૃતદેહ મળી આવ્યા બાદ મેડિકલ તપાસ પછી સાબિત થયું કે બાળકી સાથે સામૂહિક બળાત્કાર અને ત્યાર બાદ હત્યાની ઘટના ઘટી છે. જે આરોપીને પોલીસે પકડ્યો તે એક અધિકારીનો ભત્રીજો હતો. અધિકારીના કહેવાથી જ ગુનો આચરવામાં આવેલો. અત્યંત ઘૃણાસ્પદ કહી શકાય તે રીતે બળાત્કારનો ગુનો મંદિરના પરિસરમાં આચરવામાં આવ્યો. જે આરોપીની ધરપકડ થઈ તે પણ સગીર વયનો છે અને તેણે અને તેના મિત્રોએ સાથે બાળકીને ઘેનની ગોળીઓ ખવડાવી વારાફરતી બળાત્કાર ગુજાર્યો, જેમાં એક સ્થાનિક પોલીસ કર્મચારી પણ સંડોવાયેલો હતો. આઘાતજનક બાબત એ છે કે આ પોલીસ કર્મચારી ગુમ થયેલી બાળકીની તપાસના કેસમાં જોડાયેલો હતો. આ પોલીસ કર્મચારીએ અપહરણકર્તાઓને બાળકીનો જીવ લેવા માટે થોભી જવાનું કહેલું અને તેણે પણ જઈને આસિફા ઉપર બળાત્કાર ગુજાર્યો ત્યાર બાદ પેલા સગીર વયના આરોપીએ ગળું દબાવીને આસિફાની હત્યા કરેલી. ચાર્જશીટ અનુસાર તપાસ કરી રહેલી પોલીસ ટીમે સગીર વયના આરોપીને કેસમાંથી બચાવવા માટે તેની માતા પાસેથી દોઢ લાખ રૃપિયા પણ પડાવેલા.